MBK บวก 2.12% โบรกฯ เล็งกำไร 3 ปีข้างหน้าโตเฉลี่ยปีละ 17% ชูเป้า 26 บาท
MBK บวก 2.12% โบรกฯ เล็งกำไร 3 ปีข้างหน้าโตเฉลี่ยปีละ 17% โดย ณ เวลา 10.29 น. อยู่ที่ระดับ 19.30 บาท บวก 0.40 บาท หรือ 2.12% สูงสุด 19.30 บาท ต่ำสุด 19.20 บาท ด้วยมูลค่าซื้อขาย 169.66 ล้านบาท
5 ต.ค. 2560

ผู้สื่อข่าวรายงานว่าราคาหุ้นบริษัท เอ็ม บี เค จำกัด (มหาชน) หรือ MBK ล่าสุด ณ เวลา 10.29 น. อยู่ที่ระดับ 19.30 บาท บวก 0.40 บาท หรือ 2.12% สูงสุด 19.30 บาท ต่ำสุด 19.20 บาท ด้วยมูลค่าซื้อขาย 169.66 ล้านบาท ขณะที่ดัชนีตลาดหุ้นไทยโดยรวมบวก 0.13%

ด้าน นายภาดล วรรณรัตน์ ผู้ช่วยกรรมการผู้จัดการ บล.หยวนต้า (ประเทศไทย) เปิดเผยว่า ราคาหุ้น MBK เช้านี้ปรับตัวขึ้น โดยทางฝ่ายวิจัยได้แนะนำและจัดให้เป็น Top Pick ตัวหนึ่งด้วย เพราะคาดว่ากำไรจะเข้าสู่ Cycle ขาขึ้น เติบโตเฉลี่ย 3 ปีข้างหน้าปีละ 17% จากแรงหนุนของโครงการ Icon Siam ที่จะเริ่มเปิดให้บริการศูนย์การค้าในปลายปี 2561 และรับรู้รายได้คอนโด 2 โครงการ คือ Magnolias Waterfront Residence และ Residence at Mandarin Oriental มูลค่ารวม 2.1 หมื่นล้านบาท ในปี 2562-2563 นอกจากนี้ ยังได้ประโยชน์จากการเข้าถือหุ้นเพิ่มใน Paradise Park
ทั้งนี้ ฝ่ายวิจัยยังคาดการณ์กำไรปกติในปีนี้ (2560) ไว้ที่ 1,966 ล้านบาท ทรงตัวจากปีที่แล้ว แต่ปีหน้า (2561) คาดว่ากำไรปกติจะเติบโต 13.5% มาอยู่ที่ 2,200 ล้านบาท และในปี 2562 กำไรปกติจะอยู่ที่ 2,800 ล้านบาท เติบโต 25% พร้อมให้ราคาเป้าหมายไว้ที่ 26 บาท/หุ้น